༄། །ལམ་ཟབ་ཐུན་མོང་མ་ཡིན་པའི་འཁྲུལ་འཁོར་གྱི་རྩ་འགྲེལ་གསལ་བའི་མེ་ལོང་ཌཱ་ཀིའི་བཀའ་རྒྱ་ཅན་བཞུགས་སོ།།
བླ་མ་ཡི་དམ་མཁའ་འགྲོའི་ཚོགས་ལ་ཕྱག་འཚལ་ལོ། །ལམ་ཟབ་ཐུན་མོང་མ་ཡིན་པའི་འཁྲུལ་འཁོར་གྱི་རྩ་འགྲེལ་ནི། རྒྱལ་མཚན་འཁྲུད་ནི། རྐང་པ་སེམས་སྐྱིལ་ལག་གཉིས་པུས་སྟེང་ནས། གཡས་ལྟག་པ་དང་གཡོན་དཔྲལ་བར་བཀབ་ནས་མགོ་བོ་ལན་གསུམ་དུ་འཕུར། འབེབས་ཆུང་གསུམ། གཡས་གཡོན་འཕངས་ནི། ལུས་གནད་གོང་བཞིན་ལ་ལག་གཉིས་བརླ་ཁུག་ཏུ་ཁ་སྦུབ་མགོ་བོ་གཡས་གཡོན་དུ་ཕར་ཅོག་ཚུར་ཅོག་ལན་གསུམ་རེ། ཆུང་གསུམ། ཆུ་མིག་བསྐོར་ནི། ལུས་གནད་དེ་ཀའི་སྟེང་ནས་མིག་གཉིས་གཡས་གཡོན་དུ་བསྐོར་བ་གསུམ་གསུམ། ཆུང་གསུམ། རྒྱབ་མདུན་བསྒྲོད་ནི། ལུས་གནད་སྔ་མའི་སྟེང་ནས་མགོ་མདུན་རྒྱབ་ཏུ་བཅག་པ་ལན་གསུམ་བྱའོ། ། ཆུང་གསུམ། སྐེ་མཇིང་བཤུད་ནི། རྐང་པ་སེམས་སྐྱིལ་ལག་གཉིས་སྐེ་མཇིང་བཤུད་པ་ལན་གསུམ་བྱའོ། ། ཆུང་གསུམ། གཡས་གཡོན་འཐེན་ནི། ལུས་གནད་གོང་བཞིན་ལ་ལག་གཉིས་བརླ་ཁུག་བཞག མ་ལེ་བྲང་སྟེང་ནས་གུ་ལུ་ལུ་དཔུང་པ་གཡས་སྟེང་བསྐྱལ། ལག་པ་གཅུ་ཐུབ་ཚད་དང་། གཡོན་ལའང་དེ་བཞིན་གསུམ་མོ། ། ཆུང་གསུམ། ཨོལ་མདུད་ལྟག་ཤ་མཉེད་ནི། ལུས་གནད་དེ་ཀའི་སྟེང་ནས་ཨོལ་མདུད་ལྟག་ཤ་མགོ་བོ་དགྱེ་འགུགས་སུ་བྱས་ལ་ལན་གསུམ་མཉེད་ཅིང་བྱ། ཆུང་གསུམ། ཕྱི་ནང་བསྐོར་ནི། ལུས་གནད་སྔ་མ་ལ་མགོ་བོ་གཡས་བསྐོར་གཡོན་སྐོར་ལན་གསུམ་བྱའོ། ། ཆུང་གསུམ། རོ་སྟོད་གཅུ་ནི། རྐང་པ་སེམས་སྐྱིལ་ལག་གཉིས་ཁུ་ཚུར་པུས་སྟེང་དུ་བཞག སྐེད་པ་བསྲངས་ལག་ངར་བསྒྲེངས་ནས། གཡས་གཅུ་གཡོན་གཅུ་གསུམ་བྱ། ཆུང་གསུམ། མེ་ལོང་ཕྱི་ནང་བསྐོར་ནི། ལུས་གནད་དེ་ཀའི་སྟེང་ནས་དཔུང་པ་གཡས་ཕྱི་ནང་དུ་བསྐོར་བ་གསུམ་དང་དེ་བཞིན་གཡོན་ལའང་བྱའོ། ། ཆུང་གསུམ། རྒྱབ་དགྱེ་མདུན་དུ་བསྡུ་བ་ནི། སེམས་སྐྱིལ་ལག་གཡོན་དཔུང་མགོ་གཡས་དང་། གཡས་གཡོན་དུ་བཀབ་ནས་གྲུ་མོ་བརྩེགས་པ་ནམ་མཁར་བཏེག་ལ་གཡས་འཕུལ་གཡོན་འཕུལ་ཆ་མཉམ་དུ་འཕུལ། ཡང་ལག་པ་མཁྲིག་མཚམས་སུ་བསྣོལ་ཏེ་སྙིང་ཁར་གཡས་བཅག་གཡོན་བཅག་ཆ་མཉམ་དུ་བཅག་པ་གསུམ། ཆུང་གསུམ། ལི་ཁྲི་གཅུད་པས་གཡས་གཡོན་འཐེན་ནི། ལུས་གནད་དེ་ཀའི་སྟེང་ལག་གཉིས་བར་ལྷུ་བསྣོལ་མར་འཇུས་ནས་སྤྱི་བོའི་ཐོག་ཏུ་ཁྱེར་ནས་གཡས་འཐེན་གཡོན་འཐེན་ཆ་མཉམ་དུ་འཐེན། ཕོ་ཁར་ཕབ་གཡས་བཅག་གཡོན་བཅག་ཆ་མཉམ་དུ་བཅག་ཡང་སྔར་བཞིན་ལན་གསུམ་བྱའོ། ། ཆུང་གསུམ། སྐེད་པ་བསྐོར་ནི། སེམས་སྐྱིལ་ལག་གཉིས་ཁུ་ཚུར་བརླ་སྟེང་དུ་བཞག་ནས་སྐེད་པ་གཡས་གཡོན་དུ་བསྐོར་བ་གསུམ་གསུམ་བྱ། ཆུང་གསུམ། མཁལ་རྩ་བཤུད་ནི། ལུས་གོང་བཞིན་ལ་ལག་གཉིས་སྦར་འཛིང་བྱ། མཆན་འོག་གཡས་སུ་ཕབ་མར་མཁལ་རྩ་བཤུད་བརླ་སྟེང་དུ་སླེབས་པ་དང་ལག་པ་བསྒྲེངས། དེ་བཞིན་གཡོན་ལའང་ལན་གསུམ་བྱེད། ཆུང་གསུམ། རྒྱ་མཚོ་ལོང་རྡེབ་ནི། སེམས་སྐྱིལ་ལག་གཉིས་པུས་སྟེང་དུ་བཞག་ལྟོ་བ་གཡས་ནས་གཡོན་དུ་ལན་གསུམ་བརྡབས། དེ་བཞིན་གཡོན་ལའང་བྱའོ། ། ཆུང་གསུམ། ཕོ་བ་གྲིལ་ནི། ལུས་གནད་དེ་ཀའི་སྟེང་ནས་རླུང་ཕོ་ཁར་འཐེན་ལ་ཕོ་བ་གཡས་བསྐོར་གཡོན་བསྐོར་གསུམ་གསུམ་བྱེད། ཆུང་གསུམ། དལ་མོ་བསྐོར་ནི། ལུས་གནད་གོང་ལྟར་ལ་རླུང་དགང་ནས་དལ་མོས་གཡས་གཡོན་དུ་བསྐོར་བ་གསུམ་གསུམ་བྱ། ཆུང་གསུམ། དཔྱི་མིག་འཐེན་ནི། སེམས་སྐྱིལ་པུས་བཞག་ལ། དཔྱི་མིག་གཡས་ནས་གཡོན་དང་གཡོན་ནས་གཡས་སུ་འཐེན་པ་གསུམ་རེ་བྱ། ཆུང་གསུམ། སྲིན་ཞལ་བྱེད་འཛུམ་ནི། ལུས་གནད་གོང་མཚུངས་ལ་རླུང་གྱེན་འཐེན་ཞིང་ཁ་ཁྲོ་ཞལ་མིག་གྱེན་ལ་ལྟ་བ་འོག་རླུང་ཡར་མར་དུ་བརྡབས་པ་གསུམ་བྱའོ། ། ཆུང་གསུམ། རྒྱབ་མདུན་བཀན་ནི། ལུས་གནད་གོང་བཞིན་ལ་རླུང་ལྟོ་བར་བཟུང་ནས་རྒྱབ་ཕུལ་མདུན་ཕུལ་གསུམ་རེ་བྱའོ། ། ཆུང་གསུམ། སྟེང་འོག་འཕངས་ནི། རླུང་ཁྲབ་གསུམ་ལངས་ལ་ས་ལ་རྟིང་པ་སྤྲད་ལག་གཉིས་ས་མཚམས་ནས་བསླང་བཞག་ཤ་བརྡབས་རྗེས་གྱེན་དུ་ཁུ་ཚུར་སྟེང་འོག་ཏུ་འཆུན་འདོན་མར་འབེབས་དུས་དཔུང་མགོར་ལག་པའི་ཚིག་པ་བརྡབས་དཔྱི་ཟུར་གཉིས་སུ་ཤེད་འཆུན་འདོན་དེ་འདྲ་བ་གསུམ་བྱའོ། ། ཆེ་གསུམ། འདོམ་འཇལ་ནི། ཁྲབ་གསུམ་ལུས་གནད་སྔ་མ་ལ་ལག་གཉིས་ས་མཚམས་ནས་བསླང་བཞག་ཤ་བརྡབས་ལ་སོར་མོ་བསྒྲེངས་ནུ་སྟེང་དུ་རྩེ་སྤྲད་གྲུ་མོ་བརྒྱངས་མཐར་འདོམ་གཞལ་བ་ལྟར་འཆུན་འདོན་པ་གསུམ་བྱ། ཆེན་གསུམ། རྡེབས་པར་བྱ་ནི། ཁྲབ་གསུམ་ལུས་གནད་དེ་ཀའི་སྟེང་ནས་ལག་པ་སྤྱི་བོར་པད་བསྐོར་བྱེད་ཅིང་མགོ་བཅས་གཡས་གཡོན་དུ་སྤྲུག་པ་གསུམ་བྱ། ཆེན་གསུམ། མདའ་གཞུ་འགེངས་ནི། ཁྲབ་གསུམ་ལུས་གནད་གོང་མཚུངས་ལ་ལག་གཉིས་བཞག་ཤ་བཅས་མདུན་དུ་ཤད་བརྒྱངས་ལ་མདའ་འགེངས་པའི་ཚུལ་ལྟར་གཡས་གཡོན་དུ་འཐེན་པ་གསུམ་བྱ། ཆེན་གསུམ། སྟེང་འོག་བརྐྱང་ནི། ཁྲབ་གསུམ་ལུས་གནད་སྔར་བཞིན་ལ་ལག་གཉིས་ཁུ་ཚུར་ས་མཚམས་ནས་ཡར་འཐེན་བཞག་ཤ་བརྡབས་གཡས་སྟེང་གཡོན་འོག་ཏུ་བསྒྲེངས་མར་འབེབས་དུས་དཔུང་མགོར་རྡིག་དཔྱི་མགོར་ཤད་བརྒྱངས། དེ་བཞིན་གོ་ལྡོག་སྟེ་གསུམ་རེ་བྱ། ཆེན་གསུམ། རྐང་གཉིས་སྤྲུག་ནི། ཁྲབ་གསུམ་ལངས་ལ་ལག་གཉིས་ཁུ་ཚུར་ཁ་སྦུབ་སྐེད་པར་བཅངས་ལ་རྐང་པ་ཕྱོགས་བཞིར་འཕྲ་བའོ། ། ཆེན་གསུམ། ཆུ་སྲིན་བརྐྱང་བསྐུམ་ནི། ཁྲབ་གསུམ་འཕོངས་ཚོད་ལ་ལྗིད་བཀལ། ལག་གཉིས་སྒྱིད་ཁུག་ནང་དུ་ཁ་སྦུབ་སྒྲེངས་གཡས་འཐེང་གཡོན་འཐེང་རེ་མོས་ཀྱིས་བྱེད་པ་གསུམ་གསུམ་བྱ། ཆེན་གསུམ། ལྗོན་ཤིང་ཕྱི་ནང་གཡས་གཡོན་རེ་མོས་བསྐོར་ནི། ལུས་གནད་སེམས་སྐྱིལ་གྱི་སྟེང་ནས་ལག་གཡས་ཁུ་ཚུར་དཔུང་པར་ཁྱེར་རྐང་གཡས་བརྐྱང་བ་དང་། ལག་གཡོན་རྐང་མགོར་འཇུ་ཞིང་གཡས་པུས་མོའི་ཐད་ཁྱེར་བ་དུས་མཉམ་དུ་འཆུན་འདོན། ལག་གཡས་ཀྱིས་རྐང་མར་བཤུད་འབྱིན་པ་ཡར་བཤུད་པ་ལན་གསུམ་གྱི་མཐར་རྐང་མགོར་འཇུ་ཞིང་གཡོན་པུས་མོར་བཀབ་ལ་གཡས་བསྐོར་འཆུན་དང་ལྡན་པ་གསུམ། དེ་བཞིན་གཡོན་ལའང་གོ་ལྡོག དེ་རྣམས་རླུང་བུམ་ཅན་སྟེང་ནས་ཁམས་དང་བསྟུན་པའི་འབེབས་ཆུང་གང་ལྕོགས་བྱེད། དེ་ལྟར་གནད་ལྡན་ཧི⁽173d⁾ང་ཧཱུྃ⁽173e⁾་ཧ⁽173f⁾་ཧ⁽1740⁾འི་སྒྲས། ཞེས་པའི་དང་པོ་ནི། རྐང་པ་སེམས་སྐྱིལ་ལག་གཉིས་ཁུ་ཚུར་བརླ་ཁུག་ཏུ་ཁ་སྦུབ་ནས་ཧིང་གི་སྒྲས་རླུང་ཕྱིར་འབུད་ལྟོ་བ་སྒལ་པར་སྦྱར། བྱང་སེམས་དབུ་མའི་ནང་ནས་སྐྱ་ནར་གྱིས་སྤྱི་བོ་ཧཾ་ལ་ཐིམ་པའི་དམིགས་པ་བྱ། གཡས་གཡོན་དབུས་གསུམ་དུ་འཐེན་དུས་ཁ་ཁྲོ་ཞལ་མིག་གྱེན་ལ་བལྟ། ཉ་བཞི་སྒྲིམས་པ་རྣམས་བྱེད། ཆུང་གསུམ། གཉིས་པ་ནི། ལུས་གནད་རླུང་གནད་དམིགས་པ་གོང་དང་འདྲ་བ་ལ། ཁུ་ཚུར་བརླ་དཀྱིལ་དུ་བཞག་ངག་ནས་ཧཱུྃ་གི་སྒྲས་འདྲེན་པའོ། ། ཆུང་གསུམ། གསུམ་པ་ནི། གཞན་གོང་དང་འདྲ་བ་ལ་ལག་གཉིས་བསྣོལ་བ་པུས་མོ་འཁྱུད་དེ་ངག་ནས་ཧཱ་ཡིག་སྒྲས་འདྲེན་པའོ། ། ཆུང་གསུམ། བཞི་པ་ནི། གཞན་སྔར་བཞིན་ལ་ཁུ་ཚུར་གཡས་སྟེང་གཡོན་འོག་བྱས་མདུན་དུ་བཙུགས་ཏེ། ངག་ནས་ཧཱ་སྒྲའི་གདངས་ཀྱིས་འདྲེན་པའོ། ། ཆུང་གསུམ། སྦྱོར་བ་དྲུག་ལྡན་གནས་ལུགས་དོན་ལ་བལྟ། །ཞེས་པ་ནི་རླུང་བུམ་ཅན་གྱི་ངང་ནས་རྩལ་སྤྲུགས་རྣམ་རོལ་བག་བཞི་སོགས་ནི་སྤྱི་མཐུན་ལྟར་བྱའོ། །དེ་ལྟར་ལམ་ཟབ་ཐུན་མོང་མ་ཡིན་པའི་འཁྲུལ་འཁོར་གྱི་ཕན་ཡོན་ཀྱང་བརྗོད་དུ་མེད་ཅིང་མཐའ་ཡས་སོ། །སརྦ་དཱ་ཀལྱཱ་ཎཾ་བྷ་ཝནྟུ། ། སླར་སྨྲས་པ། ལམ་ཟབ་ཐུན་མིན་འཁྲུལ་འཁོར་འགྲེལ་ཡིག་འདི། །བྲིས་ཞེས་སྤྲིན་སྒྲས་མྱོས་པའི་ཆོས་འཛིན་པ། །རྟོགས་ལྡན་སྨིན་གྲོལ་བཀའ་ཡིས་བསྐུལ་བའི་མཐུས། །ནང་སྤྲང་བྲིས་དགེས་འགྲོ་རྣམས་སངས་རྒྱས་ཤོག། །།དགེའོ།། །།དགེའོ།། །།དགེའོ།། །།